Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ που απαγορεύει την εισαγωγή ερυθρού τόννου (Thunnus thynnus) καταγωγής Μπελίζε, Ονδούρας και Ισημερινής Γουϊνέας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στην τελευταία συνεδρίασή της, τον Νοέμβριο του 1999, η Διεθνής Επιτροπή για τη Διατήρηση των Θυννοειδών του Ατλαντικού (ICCAT) υιοθέτησε σύσταση για να εμποδίσει την εισαγωγή από τα συμβαλλόμενα μέρη της, ερυθρού τόνου του Ατλαντικού από την Ισημερινή Γουινέα, σε οποιαδήποτε μορφή, με ισχύ από τις 15 Ιουνίου 2000. Η εν λόγω σύσταση βασίζεται στο ίδιο σχέδιο δράσης για τη διασφάλιση της αποτελεσματικότητας του προγράμματος διατήρησης του ερυθρού τόνου του Ατλαντικού (του 1994) και στη σύσταση του 1996 σχετικά με τη συμμόρφωση που επέτρεψε στην ICCAT να συστήσει την απαγόρευση των εισαγωγών ερυθρού τόνου του Ατλαντικού από την Μπελίζε, την Ονδούρα και τον Παναμά το 1997, και που εφαρμόσθηκε από την Κοινότητα μέσω του κανονισμού (ΕΚ) αριθ. 1435/98 του Συμβουλίου.

Κατά την ίδια συνεδρίαση, διατηρήθηκαν οι απαγορεύσεις εισαγωγών που εφαρμόζονταν στην Μπελίζε και στην Ονδούρα, ενώ ήρθη η υπάρχουσα απαγόρευση για τις εισαγωγές ερυθρού τόνου από τον Παναμά, λόγω της συνεργασίας του Παναμά και της προσχώρησής του στην ICCAT.

Η Ευρωπαϊκή Κοινότητα είναι συμβαλλόμενο μέρος της ICCAT από την 14η Νοεμβρίου 1997 και, βάσει της κοινής εμπορικής πολιτικής, οι εν λόγω απαγορεύσεις εισαγωγής πρέπει να επιβληθούν σε κοινοτικό επίπεδο.

´Οπως στην περίπτωση για την έγκριση του κανονισμού (EΚ) αριθ. 1435/98 του Συμβουλίου, η Κοινότητα θεωρεί ότι τα εν λόγω μέτρα συμμορφώνονται πλήρως με τις υποχρεώσεις της στο πλαίσιο του ΠΟΕ, δυνάμει των διατάξεων του άρθρου ΧΧ της GATT (1994), που προβλέπει τη δυνατότητα εφαρμογής εμπορικών μέτρων για να προστατευθούν εξαντλήσιμοι πόροι, καθώς και με τη Σύμβαση του Λομέ (Μπελίζε και Ισημερινή Γουινέα).

Λαμβανομένης υπόψη της φύσης των διαφόρων συστάσεων της ICCAT, προτείνεται να καταργηθεί ο κανονισμός (ΕΚ) αριθ. 1435/98 του Συμβουλίου και να αντικατασταθεί με την παρούσα πρόταση.

Το Συμβούλιο καλείται, κατά συνέπεια, να εγκρίνει τον συνημμένο κανονισμό.

2000/0146(ACC)

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ που απαγορεύει την εισαγωγή ερυθρού τόννου (Thunnus thynnus) καταγωγής Μπελίζε, Ονδούρας και Ισημερινής Γουϊνέας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής,

Εκτιμώντας :

(1) ότι η προστασία των αλιευτικών πόρων, ως εξαντλήσιμων φυσικών πόρων, αποτελεί επιτακτική ανάγκη, τόσο σε επίπεδο βιολογική ισορροπίας όσο και στο επίπεδο προοπτικής για την παγκόσμια επισιτιστική ασφάλεια.

(2) ότι η Διεθνής Επιτροπή για τη Διατήρηση των Θυννοειδών του Ατλαντικού (ICCAT), της οποίας η Ευρωπαϊκή Κοινότητα αποτελεί συμβαλλόμενο μέρος, υιοθέτησε, το 1994, ένα σχέδιο δράσης για τη διασφάλιση της αποτελεσματικότητας του προγράμματος διατήρησης του ερυθρού τόννου του Ατλαντικού καθώς και, το 1996, τη σύσταση σχετικά με τη συμμόρφωση όσον αφορά την αλιεία ερυθρού τόννου και ξιφία, του Βόρειου Ατλαντικού για να εξασφαλίσει την αποτελεσματική διατήρηση του ερυθρού τόννου του Ατλαντικού και την αναγκαστική εκτέλεσή της.

(3) ότι η διαχείριση των εν λόγω αποθεμάτων μπορεί να γίνει κατά τρόπο αποτελεσματικό από τα συμβαλλόμενα μέρη της ICCAT, οι αλιείς των οποίων υποχρεούνται να μειώσουν τα αλιεύματά τους του τόννου του Ατλαντικού, εκτός εάν όλα τα μη συμβαλλόμενα μέρη συνεργασθούν με την ICCAT και τηρήσουν τα μέτρα της όσον αφορά τη διατήρηση και τη διαχείριση.

(4) ότι, η ICCAT ανέφερε ότι τα πλοία του Μπελίζε, της Ονδούρας και της Ισημερινής Γουϊνέας αλιεύουν τον ερυθρό τόννο του Ατλαντικού κατά τρόπο που θίγει την αποτελεσματικότητα των μέτρων του οργανισμού αυτού για τη διατήρηση του εν λόγω είδους και ότι στήριξε τη διαπίστωσή της σε στοιχεία που αφορούν τα αλιεύματα, το εμπόριο και τις παρατηρήσεις πλοίων.

(5) ότι οι προσπάθειες που κατέβαλε η ICCAT για να ενθαρρύνει τις τρεις αυτές χώρες να συμμορφωθούν με τα μέτρα διατήρησης και διαχείρισης του ερυθρού τόννου του Ατλαντικού δεν είχαν αποτέλεσμα.

(6) ότι η ΙCCAT επέβαλε στα συμβαλλόμενα μέρη να λάβουν τα κατάλληλα μέτρα για να συνεχίσουν την απαγόρευση εισαγωγών από το Μπελίζε και την Ονδούρα και να εισαγάγουν απαγόρευση εισαγωγής από την Ισημερινή Γουϊνέα προϊόντων ερυθρού τόννου του Ατλαντικού σε οποιαδήποτε μορφή. ότι τα μέτρα αυτά θα αρθούν μόλις διαπιστωθεί ότι οι δραστηριότητες αλιείας των εν λόγω χωρών έχουν ευθυγραμμιστεί με τα μέτρα της ICCAT. ότι, κατά συνέπεια, είναι απαραίτητη η εφαρμογή των μέτρων αυτών από την Κοινότητα, η οποία είναι η μόνη αρμόδια για το εν λόγω θέμα.

(7) η ΙCCAT αναγνώρισε ότι έχει βελτιωθεί η συνεργασία όσον αφορά τη διατήρηση του ερυθρού τόννου του Ατλαντικού με τον Παναμά. η ICCAT συνέστησε, στην ετήσια συνεδρίασή της του 1999, ότι θα πρέπει να αρθεί η απαγόρευση εισαγωγής προϊόντων ερυθρού τόννυ του Ατλαντικού σε μορφή που εφαρμόζουν τα συμβαλλόμενα μέρη κατά του Παναμά.

(8) ότι είναι αναγκαίο να καταργηθεί ο κανονισμός (ΕΚ) αριθ. 1435/98 [1] του Συμβουλίου που απαγορεύει τις εισαγωγές ερυθρού τόννου και των προϊόντων του από το Μπελίζε, την Ονδούρα και τον Παναμά.

[1] ΕΕ L 191, 7.7.1998, σ. 13

(9) ότι τα εν λόγω μέτρα είναι σύμφωνα με τις υποχρεώσεις της Κοινότητας βάσει άλλων διεθνών συμφωνιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

(1) Απαγορεύεται η ελεύθερη κυκλοφορία στην Κοινότητα ερυθρού τόννου του Ατλαντικού (Τhunnus thynnus) καταγωγής Μπελίζε, Ονδούρας και Ισημερινής Γουϊνέας που υπάγεται στους κωδικούς ΣΟ: ex 0301 99 90, 0302 39 11, 0302 39 91, 0303 49 21, 0303 49 23, 0303 49 29, ex 0303 49 90, ex 0304 10 38, ex 0304 10 98, ex 0304 20 45, ex 0304 90 97, ex 0305 20 00, ex 0305 30 90, ex 0305 49 80, ex 0305 59 90, ex 0305 69 90, ex 1604 14 11, ex 1604 14 16, ex 1604 14 18 και ex 1604 20 70.

(2) Απαγορεύεται η εκφόρτωση, για λόγους κοινοτικής διαμετακόμισης, των προϊόντων που αναφέρονται στην παράγραφο 1.

Άρθρο 2

Ο παρών κανονισμός δεν εφαρμόζεται στις ποσότητες των προϊόντων που αναφέρονται στο άρθρο 1(1), καταγωγής Ισημερινής Γουϊνέας, για τις οποίες μπορεί να αποδειχθεί, κατόπιν διαπίστωσης των αρμόδιων εθνικών αρχών, ότι είχαν διοχετευτεί στο έδαφος της Κοινότητας κατά την ημερομηνία έναρξης της ισχύος του και εφόσον έχουν τεθεί σε ελεύθερη κυκλοφορία το αργότερο 14 ημέρες έπειτα από αυτήν την ημερομηνία.

Άρθρο 3

Καταργείται ο κανονισμός (ΕΚ)) αριθ. 1435/98.

Άρθρο 4

Ο παρών κανονισμός αρχίζει να ισχύει επτά ημέρες μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε καθε κράτος μέλος.

Βρυξέλλες,

Για το Συμβούλιο

Ο πρόεδρος